Akustilise mudeli abil saab  arvutada, kuivõrd üks või teine sõna sarnaneb kasutaja öelduga. See ei ole aga lause rekonstrueerimiseks piisav. Põhjusi on mitmeid: inimesed kipuvad rääkima lohakalt, sõnalõpud muutuvad dünaamiliselt järgmisteks sõnadeks, sõnade vahel tuuakse kuuldavale mitmesuguseid kõhklushäälitsusi jne. Samuti on inimeste kõne väga varieeruv: ühe inimese /o/ häälik võib sarnaneda teise inimese /u/ häälikuga jne. Teiseks, isegi kui häälikud ideaalselt tuvastada, on keeruline neid sõnade jadaks teisendada, teadmata midagi  keelest, kuna sidusa kõne puhul puuduvad sõnade vahel pausid, mis aitaksid sõnapiire paika panna. Nii näiteks võib häälikute jada /marilähebjalakooli/ tähendada nii lauset "Mari läheb jala kooli" kui ka "Maril äheb ja lagooli", kuigi viimane ei oma mingit mõtet. Kuidas suudab arvuti seda vahet teha?